شہزادہ چارلس کرونا وائرس میں مبتلا
بکنگھم پیلس کے مطابق شہزادہ چارلس نے آخری بار 12 مارچ کو ملکہ الزبتھ سے ملاقات کی تھی۔ اس موقع پر پرنس فلپ موجود نہیں تھے۔ ملکہ صحت مند ہیں اور انھیں کوئی خطرہ نہیں۔ وہ تمام احتیاطی تدابیر اختیار کررہی ہیں۔
ویب ڈیسک — ترجمان کے مطابق 71 سالہ شہزادہ چارلس ڈاکٹروں کی ہدایت پر عمل کررہے ہیں اور اہلیہ کے ساتھ سکاٹ لینڈ میں اپنے گھر میں خود ساختہ تنہائی میں وقت گزار رہے ہیں۔ ان کے ساتھ ان کا عملہ ہے جو ان کا خیال رکھ رہا ہے۔ وہ آئندہ دو ہفتوں تک اسی گھر میں قیام کریں گے۔ شہزادہ چارلس اتوار کو کامیلا پارکر کے ساتھ سکاٹ لینڈ پہنچے تھے۔ انھیں طبیعت کچھ خراب محسوس ہوئی جس کے بعد پیر کو ایبرڈین شائر کے سرکاری اسپتال میں ان کا ٹیسٹ کیا گیا۔ منگل کی شام نتیجہ آیا جس سے معلوم ہوا کہ وہ کرونا وائرس میں مبتلا ہیں۔ اس کے بعد شہزادہ چارلس نے ملکہ اور دونوں بیٹوں سے فون پر گفتگو کی اور اس بارے میں بتایا۔ ترجمان نے کہا کہ یہ اندازہ لگانا ممکن نہیں کہ شہزادہ چارلس کو کس شخص سے وائرس منتقل ہوا کیونکہ حالیہ عرصے میں ان کی عوامی سطح کی بہت سی مصروفیات تھیں۔ وزیراعظم بورس جانسن کو شہزادے کے وائرس میں مبتلا ہونے کی خبر دی جاچکی ہے اور انھوں نے جلد صحت یابی کی خواہش کا اظہار کیا ہے۔ بکنگھم پیلس کے مطابق شہزادہ چارلس نے آخری بار 12 مارچ کو ملکہ الزبتھ سے ملاقات کی تھی۔ اس موقع پر پرنس فلپ موجود نہیں تھے۔ ملکہ صحت مند ہیں اور انھیں کوئی خطرہ نہیں۔ وہ تمام احتیاطی تدابیر اختیار کررہی ہیں۔ ملکہ الزبتھ گزشتہ ہفتے اپنے شوہر کے ساتھ ونڈسر پیلس آئی تھیں۔ ملکہ کی عمر 93 اور پرنس فلپ کی 98 سال ہے جس کی وجہ سے ان کے لیے بہت زیادہ احتیاط کی جارہی ہے کہ وائرس ان سے دور رہے۔ برطانیہ میں کرونا وائرس کے 8 ہزار سے زیادہ کیسز سامنے آچکے ہیں جبکہ 440 افراد ہلاک ہوئے ہیں۔ وائرس کا پھیلاؤ روکنے کے لیے حکومت تمام شہریوں کو گھروں میں رہنے کی ہدایت جاری کرچکی ہے۔